रांची : एश्ले जैक्सन के नेतृत्व में आज शाम 5:30 बजे टीम के रांची रेज के खिलाड़ी बिरसा मुंडा एयरपोर्ट रांची पहुंचे। कोल इंडिया हॉकी लीग (एचआईएल) में रांची रेज के खिलाड़ी रंग जमाने रांची पहुंचे। शाम 5:40 में एक-एक कर टीम के खिलाड़ी टर्मिनल से बाहर आना शुरू किए। हॉकी झारखंड की ओर से खिलाड़ियों के स्वागत को लेकर पहले से ही अधिकारी व सदस्य पहुंचे हुए थे। खिलाड़ियों का फूल का माला पहनाकर व बुके देकर स्वागत किया गया। उसके बाद टीम के सभी खिलाड़ी भारी सुरक्षा के बीच बस में स्वार होकर होटल की ओर निकल पड़े। एयरपोर्ट पर स्वागत करने वालों में हॉकी झारखंड के महासचिव विजय शंकर सिंह, वरीय उपाघ्यक्ष शशिकांत प्रसाद, उपाघ्यक्ष नमिता प्रसाद, रजनीश कुमार, हरेंद्र पाठक, अरविंद सिंह, रिषभ कुमार, अविनाश कुमार सहित साई के हॉकी खिलाड़ी शामिल थे।
यहां खेलने का मजा कुछ और है : एश्ले
रांची रेज के कप्तान एश्ले जैक्सन ने बातचीत में कहा कि रांची में खेलने का मजा ही कुछ और है। यहां के लोग हॉकी के प्रेमी है। पहले भी यहां कई मैच खेल चुके है। लोगों का जो सपोर्ट मिलता है उससे टीम के खिलाड़ियों में ऊर्जा आ जाती है। टीम के कई अनुभवी खिलाड़ी है, जो मैच का पासा पलटने का दम रखते है।
रांची की जनता को जीत का तोहफा देंगे : मनप्रीत
दूसरा मैच जीतने के बाद टीम के खिलाड़ियों का मनोबल बढ़ा हुआ है। यहां भी पहला मैच जीतकर रांची के लोगों को जीत का तोहफा देंगे। यह बातें टीम के स्टार मिडफिल्डर मनप्रीत सिंह ने कही। उन्होंने कहा कि यहां के दर्शक बहुत अच्छे है। सबके नस-नस में हॉकी समाया हुआ है। हालांकि उन्होंने कहा कि थोड़ा प्रेशर भी यहां रहता है। क्योंकि लोग चाहते है कि हमारी ही टीम जीते।
आज करेंगे प्रैक्टिस
26 को दिल्ली के साथ होने वाले मुकाबले से पहले रांची रेज के खिलाड़ी रविवार को एस्ट्रोटर्फ हॉकी स्टेडियम में दिन के पांच से सात बजे तक प्रैक्टिस करेंगे। वहीं दिल्ली की टीम रविवार को रांची पहुंच जाएगी।